Martin Lidegaard (RV), 2012-02-23:
Tak for en god debat, mange kommentarer.
Jeg tror ikke, at der er nogen tvivl om, at det her er et tema, der både optager sindene og som der er stærke holdninger til.
Det er der ikke noget at sige til, for det er store beløb, det er en lang historie, og det er en lang fremtid, vi har foran os på området.
Men må jeg ikke starte med at kvittere alle partier for, at der tilsyneladende er ganske bred opbakning til, at vi foretager det her serviceeftersyn udramatisk.
Det er en god idé, det er god fornuft, som hr. Villum Christensen var inde på, en gang imellem at sætte sig ned, når vi er inde i så lange aftaler, og kigge på, hvordan det ser ud.
Hvis det serviceeftersyn – og det er især rettet til Venstre og Konservative, der efterspørger en præcisering fra regeringens side på det her område – skulle vise, at der overhovedet er grundlag for, at regeringen og Folketinget søger nye rammevilkår, så er der principielt set kun to muligheder, og inden for de to muligheder vil vi så selvfølgelig overveje alle muligheder. Den ene er, at man forhandler en ny aftale mellem parterne på plads, og det kræver enighed mellem parterne at forhandle en ny aftale på plads.
Det er jo det, der ligger i, at regeringen står ved de indgåede aftaler.
Den anden mulighed er selvfølgelig, at man inden for den nuværende aftale benytter de håndtag og mekanismer, der er – f.eks. kan man jo godt hæve beskatningen generelt, så længe det ikke er kulbrintebeskatningen specifikt.
Der ligger kompensationsmuligheder.
Flere har nævnt den generelle beskatningsret, som Folketinget selvfølgelig besidder, og som ikke er anfægtet af den aftale, men der ligger selvfølgelig inden for aftalens rammer helt præcist beskrevet, hvad det så vil indebære.
Det er jo det, aftalen går ud på.
Så er der nogle andre betragtninger, som folk har været inde på.
Måske skulle jeg lige her sige til Enhedslistens ordfører, hvorfor det er så vigtigt at stå ved den aftale.
Jeg synes måske, at Enhedslisten har en tilbøjelighed til at undervurdere, hvad det egentlig er for beløb, der skal investeres inden for det her område, og hvor lang tidshorisonten rent faktisk er.
Det gælder ikke bare de olieselskaber, som Enhedslisten refererer til; det gælder jo også f.eks. statens eget energiselskab, DONG Energy, osv.
Det er, som jeg tror det var Venstres ordfører der var inde på i sit oplæg, trecifrede milliardbeløb bare i den periode, som den her aftale har gjaldt, og som rækker, hvis vi skal have investeringerne tilbage, mange, mange år ud i fremtiden.
Det er derfor, at hvis man skal sikre sig, at nogle med den ekspertise og den kapital, der skal til – og det er ikke særlig mange selskaber, der har den form for kapital til rådighed – rent faktisk vil blive ved med at investere i en øget indvinding i vores felter, så kræver det altså en vis stabilitet i rammevilkårene, ellers kan det simpelt hen ikke lade sig gøre at få gjort den samlede kage større, hvorimod det at brandbeskatte uden at omgå de aftaler, man har indgået, altså sådan set risikerer at gøre den samlede kage så meget mindre, at selv hvis staten teoretisk set fik en større del ud af det, ville det samme beløb stadig blive mindre.
Det er jo den balance, som et meget bredt flertal i Folketinget er enige om; man kræver, at der er stabilitet på det her område.
Og det er også derfor, at hvis man skal søge nye rammevilkår, vil regeringen i givet fald lægge afgørende vægt på at søge et bredt flertal i Folketinget og som sagt i respekt for den aftale, der foreligger.
Og det er jo rigtigt – jeg nævnte det helt kort i min tale – at der allerede i dag er et vist samspil mellem den offshoreindustri, der beskæftiger sig med gas- og olieudvinding i Nordsøen, og den offshoreindustri, der beskæftiger sig med havvindmølleparker.
Noget af det, der jo kunne være fantastisk at kigge på – det er jeg sådan set med på at gøre enten i forbindelse med det her serviceeftersyn eller i forbindelse med vores forhåbentligt kommende energiforlig – og som giver rigtig god mening, er, om vi kunne få endnu mere ud af den ekspertise, vi har, altså få endnu flere job og endnu mere beskæftigelse i de dele af Danmark, der beskæftiger sig med det her område.
Det giver rigtig god mening at få så meget ud af det som muligt.
Jeg håber, at jeg hermed har bragt lidt klarhed over, både hvad der var aftalen dengang, og hvad der er regeringens nuværende holdning, ellers besvarer jeg naturligvis meget gerne spørgsmål.